KIRJALLINEN KYSYMYS P-2305/02

esittäjä(t): Christopher Heaton-Harris (PPE-DE) komissiolle

(18. heinäkuuta 2002)

Aihe: Terveyden edistäminen

Paljonko rahaa on kunakin vuonna kymmenen viime vuoden kuluessa myönnetty terveyden edistämiseen? Paljonko rahaa on myönnetty tupakan ja tupakanpolton vastaisiin kampanjoihin kunakin vuonna kymmenen viime vuoden aikana?

David Byrnen komission puolesta antama vastaus

(20. syyskuuta 2002)

Terveyden edistämistä, terveydestä tiedottamista, terveyskasvatusta ja -koulutusta koskevan kansanterveysalan yhteisön toimintaohjelman (19962000) budjetti on 35 miljoonaa euroa, plus 7,27 miljoonaa euroa sen jatkolle vuonna 2001 ja 7,27 miljoonaa euroa sen jatkolle vuonna 2002. Ohjelmaan eivät kuitenkaan sisälly tupakoinnin ehkäisemiseen tai lopettamiseen tähtäävät toimet, jotka kuuluvat syöväntorjunnan toimintaohjelmaan osana kansanterveysalan toimintaa (19962000)(1). Toimintaohjelman osa B sisältää tiedotus- ja terveyskasvatusaloitteet, joista merkittävän osan muodostaa tupakoinnin ehkäisyyn ja lopettamiseen liittyvä tiedotus- ja valistustoiminta. Mainittu kymmenvuotiskausi sisältää vuosien 19962000 toimintaohjelman, sen pidennyksen vuosiksi 2001 ja 2002(2) ja sitä edeltäneen ohjelman. Kyseisenä ajanjaksona käytettiin yhteensä 121,7 miljoonan euron määrärahoista noin 32 miljoonaa euroa tiedotukseen ja terveyskasvatukseen, muun muassa Euroopan laajuisten (myös tupakointiin liittyvien) ehkäisykampanjoiden osarahoitukseen sekä tupakoinnin ehkäisemistä ja lopettamista edistävän kahden eurooppalaisen verkoston osarahoitukseen (1996: 2,7 miljoonaa euroa, 1997: 2,5 miljoonaa euroa, 1998: 2,6 miljoonaa euroa, 1999: 3,5 miljoonaa euroa, 2000: 3,6 miljoonaa euroa, 2001: 3,8 miljoonaa euroa, 2002: euroa 3,7 miljoonaa euroa)(3). Aloitteita, joissa paneudutaan elämäntyyliin liittyviin terveyteen vaikuttaviin tekijöihin, mukaan lukien tupakkaan, toteutetaan vuodesta 2003 osana yhteisön kansanterveysalan toimintaohjelmaa (20032008, 312 miljoonaa euroa). Ohjelmalla korvataan nykyiset kahdeksan kansanterveysohjelmaa, myös terveydenedistämis- ja syöväntorjuntaohjelmat.

Toinen merkittävä tupakoinnin rajoittamistoimien rahoituslähde on tupakka-alan tutkimus- ja tiedotusrahasto, joka perustettiin vuonna 1992 neuvoston asetuksella (ETY) N:o 2075/92 (muutettu neuvoston asetuksella (EY) N:o 1636/98). Se saa tätä nykyä rahoituksensa yhteisön tupakankasvattajille vuosittain maksettavasta palkkiosta pidätettävällä enintään 2 prosentin (1998 saakka 1 prosentin) maksulla (noin 20 miljoonaa euroa vuosittain). 50 prosenttia rahaston budjetista on varattu hankkeille, joissa parannetaan etenkin tiedotuksen ja valistuksen avulla kansalaisten tietoa kaikenlaisen tupakoinnin haittavaikutuksista. Tähän mennessä yli 25,5 miljoonaa euroa on varattu monivuotisille hankkeille rahaston tiedotus- ja valistusosassa. Suurin osa vuosille 2001 ja 2002 varatuista määrärahoista käytettiin nuorille suunnattuun Euroopan laajuiseen tupakoinnin ehkäisemis- ja lopettamiskampanjaan, joka jatkuu vuoteen 2004 saakka (lisätietoja osoitteessa http://www.feel-free.info/index-ge.htm).

(1) Euroopan parlamentin ja neuvoston päätös N:o 645/96/EY, tehty 29. maaliskuuta 1996, terveyden edistämistä, terveydestä tiedottamista, terveyskasvatusta ja -koulutusta koskevan yhteisön toimintaohjelman hyväksymisestä kansanterveyden alalla (vuosiksi 19962000) EYVL L 95, 16.4.1996.

(2) Euroopan parlamentin ja neuvoston päätös N:o 521/2001/EY, tehty 26. helmikuuta 2001, tiettyjen päätöksillä N:o 645/96/EY, N:o 646/96/EY, N:o 647/96/EY, N:o 102/97/EY, N:o 1400/97/EY ja N:o 1296/1999/EY kansanterveyden alalla hyväksyttyjen yhteisön toimintaohjelmien jatkamisesta ja näiden päätösten muuttamisesta EYVL L 79, 17.3.2001.

(3) Lisätietoja rahoitetuista hankkeista on seuraavassa osoitteessa: http://europa.eu.int/comm/health/ph/programmes/cancer/projects.htm.